Fyrirtækið sótti um rannsóknaleyfi til iðnaðar - og viðskiptaráðuneytis á vesturhluta Torfajökulssvæðisins í mars 2002 . Það gerði einnig annað orkufyrirtæki . Að fenginni umsögn Orkustofnunar hafnaði ráðuneytið umsókninni í september sl. með tilvísun í þrjár ástæður : Undirstöðurannsóknum er ekki lokið . Eftir er að meta hvernig nýtingu skuli háttað , s.s. hvernig skuli aðgreina þetta víðfeðma svæði í undirsvæði . Nauðsynlegt er að marka stefnu um hvernig skuli úthluta rannsóknar - og nýtingarleyfum þegar margir eru um hituna . Ráðuneytið taldi að vegna þeirra raka sem fram koma í fyrsta og öðrum lið sé ekki unnt að veita rannsóknarleyfi á svæðinu að svo stöddu . Sveitarfélögin á svæðinu hafa sýnt virkjunaráformum mikinn skilning og tóku þau upp við gerð aðalskipulags af svæðinu . Landsvirkjun hefur aðstoðað þau með upplýsingagjöf við það verk . Þessi aðstoð hófst áður en úrskurður ráðuneytisins lá fyrir og með vitund þess frá fyrstu tíð . Einu rannsóknirnar sem fram fara á svæðinu vinnur Orkustofnun fyrir Landsvirkjun og felast þær í mælingum á grunnástandi svæðisins og hófust þær á fyrra ári . Umfjöllun Ríkisútvarpsins sem leiddi til umræðna á Alþingi í dag um þetta mál er byggð á misskilningi enda höfðu fréttamenn þeirrar stofnunar ekkert samband við Landsvirkjun til að kynna sér staðreyndir málsins .